Festival di Tumba di Kòrsou
Festival di Tumba di Kòrsou ta un kompetensia musikal di komposishonnan di tumba, ku ta wòrdu organisá anualmente na Kòrsou. Ta usa e komposishon ganadó komo roadmarch pa Karnaval i su kantante ta wòrdu proklamá "Rei(na) di Tumba".

Historia 
Na 1970 e komishon organisadó di Karnaval ta akordá ku e "Asosiashon di Músika" ku e roadmarch di Karnaval lo mester ta músika tipiko di Kòrsou. Ta skohe pa introdusí e ritmo di tumba ku letra na Papiamentu pa remplasá kalipso, un ritmo popular karibense usando letra na ingles. Promotornan tras di tumba komo músika karnavalesko tabata entre otro Boy Dap i Juan Camelia. Foi djaki ta nase e festival di tumba, unda un hurado ta saka e hit musikal bailabel ku lo wordu toka kontinuo durante fiesta i paradanan di Karnaval. Pa e kompetensia a fiha algun regla, entre otro pa ku e ritmo i e letra di e komposishon. Den kurso di tempo a amplia e reglanan, eliminando hasta  komentario politiko foi e letra.

Dia promé di febrüari 1971 e promé festival ta tuma lugá den Teatro Roxy na Willemstad. E kantante Boy Dap ta sali Rei di Tumba entre e 16 komposishon presentá dilanti un públiko di 384 persona. Despues di su inisio e festival a krese rápidamente. Na 1981 20 komposishon a wòrdu presentá pa un públiko di 5000 hende. Pa motibu di e krisis di corona no a tene e festival na 2021 i 2022. Na su lugá a organisá e Tumba Revival Festival, un festival sin kompetensia i sin públiko unda a presenta e 50 kansion ganadó den e historia di e festival di Kòrsou. Esaki a wòrdu transmití na Aruba, Boneiru i Kòrsou via kanalnan di televishon. E di 51 edishon di e festival a sigui na 2023, kontando ku un partisipashon di 48 komposishon nobo.

Islanan ABC 
Desde 1971 tambe tin festival di tumba na Aruba i Boneiru den kuadro di e temporada di Karnaval. Kantantenan di Aruba i Boneiru tambe por partisipa na e festival di Kòrsou. Den e promé festival di tumba di Islanan ABC, ku a tuma lugá na Aruba na 1989, Boy Dap ta keda elegi e promé "Rei di Tumba di Antias i Aruba" ku su tumba Waya pasa bai.

Lista di ganadó 

Músika
Kòrsou